Súradnice: 48°10′13″S 17°04′29″V﻿ / ﻿48,170156°S 17,074849°V﻿ / 48.170156; 17.074849

Budova Centra vedecko-technických informácií na Patrónke
**Centrum vedecko-technických informácií Slovenskej republiky** (skr. CVTI SR) je národné informačné centrum pre vedu, techniku, inovácie a vzdelávanie a zároveň vedecká knižnica, ktorá koordinuje činnosť a zabezpečuje prevádzku interdisciplinárnych výskumno-vývojových centier a národných infraštruktúr pre výskum, vývoj, inovácie a vzdelávanie. Okrem knižničných a vzdelávacích služieb vydáva rôzne publikácie, napr. ItLib alebo vedecko-popularizačný časopis Quark. CVTI SR je metodickou knižnicou s celoštátnou pôsobnosťou. 

Organizácia sídli v Bratislave na Patrónke v budove na Lamačskej ceste. Súčasným riaditeľom je Ing. Róbert Gálik, MBA.

Dejiny
------

Bola pôvodne založená v roku 1938 ako Slovenská technická knižnica. V roku 2013 sa stalo CVTI Národný referenčný bod pre Open Access politiku Európskej komisie na Slovensku.

Od roku 2008 rozhodlo Ministerstvo školstva, že nákupy drahých prístupov k vedeckým bibliografickým databázam budú riešené centrálne cez CVTI. Prístup stál ročne asi 3,5 milióna eur a financovali ho z eurofondov. Projekt, z ktorého financovanie prístupu bežalo však v roku 2015 skončil. Kompetentní pracovníci v CVTI a ani na Ministerstve však neboli schopní zabezpečiť obnovu financovania a niektoré medzinárodné databázy poskytovali počas roka 2016 zdarma. Od januára 2017 však Elsevier jeden z najväčších vydavateľov prístup k svojim databázam (služby ScienceDirect a Scopus), zo Slovenska odstavil. Prestali fungovať aj databázy Reaxys a Knovel. Informácie o probléme vyšli najavo až v priebehu januára 2017 a vedeckú komunitu pobúrili. Prístup v priebehu niekoľkých týždňov obnovili.

Poslanie a hlavné činnosti
--------------------------

Poslaním CVTI je podpora vedeckých a výskumných aktivít na Slovensku. Organizácia zabezpečuje správu knižničných a informačných fondov a poskytovanie knižnično-informačných služieb jednak klasickým spôsobom fyzických výpožičiek ako aj elektronicky. Zároveň zabezpečuje činnosť a prevádzku Centrálneho registra evidencie publikačnej činnosti (CREPČ) a Centrálneho registra evidencie umeleckej činnosti (CREUČ), na základe ktorých sú ďalej prerozdeľované prostriedky za vedu a výskum. Zabezpečuje aj prevádzku Centrálneho registra záverečných a kvalifikačných prác (CRZP) a antiplagiátorského systému.

Vydavateľská činnosť
--------------------

Centrum vedecko-technických informácií vydáva časopisy: *ITlib. Informačné technológie a knižnice*, *Quark*, *Transfer technológií bulletin* a *Vedecký kaleidoskop*.

Referencie
----------

1. ↑   *Základné informácie* [online]. cvtisr.sk, [cit. 2017-01-25]. Dostupné online.
2. 1 2   *Centrum vedecko-technických informácií SR, Informačná brožúra* [online]. Bratislava: Centrum vedecko-technických informácií, 2016, [cit. 2017-01-25]. Dostupné online.
3. ↑   *O nás* [online]. openaccess.cvtisr.sk, [cit. 2017-10-02]. Dostupné online.
4. ↑  Mikušovič, D. *Vedcom zostanú pár dní len pirátske databázy, minister Plavčan zlyhanie nevidí* [online]. DenníkN, 11.01.2017, [cit. 2017-01-25]. Dostupné online.
5. ↑   *Výskumníci nemajú prístup do databáz, rezort problém rieši* [online]. TASR, 11.01.2017, [cit. 2017-01-25]. Dostupné online.
6. ↑  Mikušovič, D. *Vedci sa hnevajú na štát, vypli im prístupy k svetovým časopisom a nemôžu riadne pracovať* [online]. DenníkN, 10.01.2017, [cit. 2017-01-25]. Dostupné online.
7. ↑   *AKTUÁLNE: Prístup do vedeckých databáz je OBNOVENÝ* [online]. Bratislava: cvtisr.sk, 23.01.2017, [cit. 2017-01-25]. Dostupné online.
8. ↑   *CVTI SR: Centrum vedecko-technických informácií SR* [online]. fphil.uniba.sk, [cit. 2020-01-10]. Dostupné online.
9. ↑   *Edičná činnosť* [online]. Bratislava: Centrum vedecko-technických informácií SR, [cit. 2018-01-10]. Dostupné online.